
Projekat
,,Socio-ekonomsko osnaživanje mladih djevojaka i momaka 
kroz efikasne omladinske servise”
· Izvještaj o sprovedenim aktivnostima i postignutim rezultatima -
· Plan za naredni period - 

Cilj projekta: socio-ekonomsko osnaživanje mladih kroz efikasne i kvalitetne omladinske servise i programe na lokalnom i nacionalnom nivou. Cilj se realizuje kroz razvoj politika i programa na lokalnom i nacionalnom nivou kao i unapređenje efikasnosti i obuhvata servisa i programa za mlade. Kao rezultat projekta, unaprijediće se međusektorska i međuresorsko saradnja za sprovođenje omladinskih politika i programa na lokalnom i nacionalnom nivou, kao i efikasnost i obuhvat servisa i programa za osnaživanje mladih na lokalnom nivou.
Vremenski okvir: januar 2022 – decembar 2026.
Ključni rezultati u periodu 2025–2026.

Period 2025–2026. obilježen je značajnim koracima u razvoju omladinske politike u Crnoj Gori. Nakon što je završen Izvještaj o sprovođenju Akcionog plana 2023–2024, dobijena je  jasna slika o tome šta je urađeno, gdje su ostvareni najveći pomaci i koje oblasti zahtijevaju dodatnu pažnju. Ovaj dokument postao je osnova za kreiranje novog Akcionog plana za mlade 2025–2026, koji je definisao naredne ciljeve i konkretne mjere za unapređenje položaja mladih.
Poseban fokus stavljen je na Evaluaciju EYC programa 2022–2024. Analizom se sagledalo koliko je Evropska omladinska kartica bila korisna mladima, koliko je doprinijela njihovoj mobilnosti i pristupu benefitima. Na osnovu tih nalaza razvijen je i usvojen novi EYC program 2025–2027, koji donosi inovacije i širi mogućnosti za mlade, čineći karticu još relevantnijim alatom za njihovo osnaživanje.
Jedan od najvećih iskoraka bio je izrada novog Zakona o mladima. Ovaj zakon unapređuje pravni okvir u oblasti omladinske politike, precizira mehanizme podrške participaciji mladih, finansiranju programa i servisa za mlade,  te značajno unapređuje međusektorsku saradnju i koherentnost omladinske politike, te institucionalnu stabilnost u njenom finansiranju i sprovođenju. Zakon je pripreman na osnovu detaljne analize, sagledsavanja uporednih praksi iz zemalja regiona i EU, kao i pripreme više scenarija za ključna rješenja. Takođe, osim učešća radne grupe u izradi Zakona, u konsultacije vezano za zakonska rješenja uključeno je preko 30 institucija  i organizacija.

Podrška Ministarstvu u strateškom planiranju za period 2026–2027. bila je ključna za mapiranje prioriteta, usklađivanje aktivnosti i izbjegavanje preklapanja. Postignuta koherentnost u planiranju garantuje da će omladinska politika biti efikasno sprovođena i da će resursi biti usmjereni tamo gdje su najpotrebniji. 
Kroz projekat je podržano osnivanje omladinskih servisa u Plužinama i Zeti, kroz nabavku opreme i namještaja.
Na kraju, važan korak bio je podrška realizaciji Garancije za mlade. Kreiran je vizuelni identitet i logo, pripremljeni su nacrti brošura za mlade i NVO, koji čekaju finalne inpute nadležnih institucija. Ovi komunikacioni alati doprinose boljoj vidljivosti i razumijevanju Garancije, kao mehanizma koji mladima pruža sigurnost da će imati pristup obrazovanju, obuci ili zaposlenju.

Pregled sveukupnih ključnih rezultata

· Podržana i unaprijeđena međuresorna i međusektorska saradnja kroz proces izrade Strategije za mlade 2023-2027. godine, uz učešće 23 člana radne grupe iz 21 institucije i organizacije.
· Pripremljen Izvještaj o realizaciji Strategije za mlade 2017-2021 na 100 strana, zasnovan na analizi rezultata i preporukama za Strategiju 2023-2027.
· Pripremljena i usvojena Strategija za mlade 2023-2027, dokument obuhvata 140 strana i sljedeće oblasti: usklađenost sa drugim nacionalnim i internacionalnim strateškim dokumentima, analizu stanja položaja mladih, ključne probleme, uzroke i posljedice, ciljeve, mjere, monitoring i evaluaciju, indikatore učinka, kao i Akcioni plan za 2023-2024. godinu. 
· Pripremljeni materijali za komuniciranje i promociju Strategije za mlade, uključujući 1 sažetak strategije, brošuru, infografike, objave za društvene mreže i 1 animaciju.
· Strategija za mlade prevedena na engleski i albanski jezik.
· Izrađen web sajt za promociju Strategije za mlade na kojem se mogu pronaći svi relevantni i gorepomenuti materijali – www.strategijazamlade.me .
· Podržani predstavnici 17 lokalnih samouprava u kreiranju lokalnih planova akcije za mlade, kroz cjelodnevnu radionicu.
· Organizovana javna rasprava o nacrtu Strategije za mlade 2023–2027, uz učešće preko 50 aktera, uključujući 16 nevladinih organizacija, 7 opština, 8 međunarodnih organizacija i 10 institucija.


· Razvijen plan za promociju Strategije i mjera sadržanih u njoj čija realizacija je trajala od 13. avgusta do 18. septembra 2024. Objave su redovno plasirane putem društvenih mreža Ministarstva sporta i mladih u saradnji sa UNDP i omladinskim servisima, koristeći različite formate poput infografika, video materijala, kako bi se osigurao širi doseg i veća vidljivost same Strategije. 
· Realizovana evaluacija Programa razvoja evropske omladinske kartice (EYCA) za period od 2022-2024. godine, sa ciljem analize uspješnosti programa. Evaluacija je rezultirala izradom izvještaja koji je poslužio kao osnova za izradu novog trogodišnjeg plana razvoja EYCA kartice. 
· Izrađen i usvojen novi trogodišnji program razvoja EYC kartice 2025-2027, sa ciljem unapređenja razvoja EYC programa u Crnoj Gori. 
· Izrađen izvještaj o realizaciji Akcionog plana za mlade 2023-2024. 
· Izrađen izvještaj o realizaciji Akcionog plana za mlade za 2025. godinu. 
· Kreiran Akcioni plan za mlade 2025-2026, na osnovu Strategije za mlade.
· U partnerstvu sa organizacijama Forum MNE, Prazan Prostor i Biznis Centar, osnaženo je preko 1.400 mladih u 11 omladinskih servisa u oblastima učešća, zdravlja, kulture, informisanja, zapošljavanja, prevencije nasilja i govora mržnje.
· Ojačani kapaciteti omladinskih administratora za sprovođenje omladinskog rada i upravljanje omladinskim servisima.
· Izrađen novi Zakon o mladima, koji  jača pravni okvir u obasti omladinske politike, precizira podršku mladima i programe finansiranja, te unapređuje međusektorsku saradnju i institucionalnu stabilnost. 
· Obezbijeđena podrška Ministarstvu u strateškom planiranju 2026–2027 - mapirani su ključni prioriteti, usklađene aktivnosti i izbjegnuta preklapanja. Time je postignuta koherentnost i jasnoća u planiranju, što garantuje efikasniju realizaciju omladinske politike.
· Podržana realizacija Garancije za mlade, kroz kreiranje vizuelnog identiteta i logoa, a pripremljeni su nacrti brošura za mlade i NVO. Dokumenti čekaju finalne inpute nadležnih institucija. 
· Vidljivost projekta na društvenim mrežama: preko 200.000 pregleda objava.






Planirane aktivnosti za period nakon juna 2026. godine

Kao polazna osnova za naredne aktivnosti, osim projektnog dokumenta, uzeće se rezultati strateškog planiranja, kako bi se osigurala usaglašenost aktivnosti sa aktuelnim prioritetima i osigurala efikasnost korištenja resursa. 
Plan Ministarstva za 2026. i 2027. godinu je fokusiran na jačanje omladinske politike kroz nekoliko ključnih pravaca. Planirano je sprovođenje sektorskih analiza i Konkursa za podršku projektima NVO  za realizaciju Strategiju za mlade i Garancije za mlade. Takođe, planirana je izrada izvještaja o sprovođenju Akcionog plana za 2025-2026. godinu, kao i priprema novog Akcionog plana za 2027. Slijedi i evaluacija postojeće i priprema nove Strategije za mlade. Poseban akcenat stavljen je na saradnju sa opštinama i podršku u izradi lokalnih akcionih planova za mlade. Pored toga, planirano je finalizovanje Zakona o mladima, kreiranje podzakonskih akata i implementacija zakonskih rješenja kroz formiranje Savjeta za mlade, definisanje programa rada omladinskih servisa I ostalih podzakonskih akata. Međunarodna saradnja i korištenje dostupnih alata i smjernica su ocijenjeni kao prioritet, kao i strateško pozicioniranje Ministarstva u okvirima kao što su Berlinski proces i presjedavanje Crne Gore Komitetom Ministara Savjeta Evrope. Jačanje kapaciteta Ministarstva, kroz sistematizaciju i obuke kadra Ministarstva i državnih službenika/ca, dodatno je identifikovano kao prioritet. Takođe, potrebno je uspostaviti sistem praćenja i komuniciranja rezultata ministarstva,  uključujući i rezultate podržanih projekata NVO.
Planirano je da UNDP pruži podršku u realizaciji više aktivnosti. Podrška UNDP je predviđena za pisanje izvještaja o sprovođenju Akcionog plana 2025-2026, što je u međuvremenu i realizovano, podršku pripremi izvještaja o realizaciji sveukupne Strategije za mlade, pripremu Akcionog plana za 2027, kao i za finalizaciju Zakona o mladima i izradu podzakonskih akata. 
U odnosu na odluku vezano za produžetak važenja ili kreiranje nove Strategije za mlade, UNDP može da pomogne i u ovom procesu.
UNDP treba da podrži i obuku administratora i nabavku opreme za nove omladinske servise u opštinama, kao u sprovođenju aktivnosti vezanih za Garanciju za mlade.
Takođe, treba razmotriti da li ej potrebna podrška UNDP u komunikaciji i promociji rezultata ministarstva.
Dodatno, predviđeno je i da UNDP podrži pripremu i realizaciju programa obuke o omladinskoj politici namijenjenu državnim i lokalnim službenicima.



Dostupna sredstva i pregled aktivnosti za naredni period

	Aktivnosti
	Planirano
	Preostalo
	Napomena

	Opremanje centara
	25.300 €

	17.800 €
	Dosadašnja nabavka za Zetu i oprema u iznosu od oko 7.500 €

	Garancija za mlade
	30.000 €
	20.000 €
	Od planiranih 30.000 € do sada utoršeno 6.540€ za komunikacijske produkte (firma Mastermind, oko 200 € radionicu sa mladima  i 3.268 € za konsultantsku podršku (Jovan Bojović)

	Na raspolaganju ukupno
	56.000 €
	
	

	Na raspolaganju za planirane aktivnosti
	
	37.800 €
	

	Na raspolaganju za nove aktivnosti
	
	18.200 €
	



Predlog planiranih aktivnosti i budžeta (2026-2027)

	Aktivnosti
	Procjena potrebnih sredstava

	Priprema izvještaja o realizaciji sveukupne Strategije za mlade 2023-2027
	5.000 €

	Evaluacija Strategije za mlade 2023-2027
	5.000 €

	Priprema nove Strategije za mlade
	10.000 €

	Izrada podzakonskih akata
	20.000 €

	Obuka administratora
	15.000 €

	Program obuke o omladinskoj politici namijenjenu državnim i lokalnim službenicima
	25.000 €

	Komunikacija i promocija rezultata ministarstva 
	10.000 €

	Menadžment i GMS
	30.000 €

	Ukupno
	120.000 €

	Dostupno
	18.200 €

	Nedostajuća sredstva
	101.800 €

